Per Adolf Granberg

Per Adolf Granberg (født 17. april 1770 i Göteborg, død 5. februar 1841 i Stockholm)  var en svensk forfatter.

Liv og virke

Bakgrunn 
Per Adolf Granberg ble født i Göteborg der hans far, en handelsmann som var gått konkurs, var ansatt ved Svenska Ostindiska Companiet. På 1790-tallet forsørget han seg som privatlærer, blant annet i engelsk og fransk.

Forfatter
I 1798 ble hans første diktsamling, Strödde arbeten, publisert.

Tidlig på 1800-tallet bosatte han seg i Stockholm der han sammen med Carl Elmén etablerte et trykkeri. I 1803 ble han ansatt som ekstraordinær kammerskriver i Kammarkollegiet, en tjeneste han hadde frem til 1807 for å deretter forsørge seg som forfatter.

Som forfatter var han svært produktiv. Han ble første gang lagt skikkelig merke til for skriftet Äreminne öfver riksföreståndaren Sten Sture d.ä. som ble prisbelønnet av Svenska akademien i 1803. Etter dette var han svært flittig med en mengde skrifter om svensk historie, blant annet tre bind om Kalmarunionen og et engelsk håndleksikon. Hans opera Jorund ble prisbelønnet av Svenska akademien i 1812. 

Den 26. mars 1819 ble Granbergs oversettelse av Shakespeares stykke Hamlet oppført på Arsenalsteatern med Gustav Åbergsson i hovedrollen. Den var imidlertid omarbeidet av Gustaf Fredrik Åkerhielm. Hans stykke Freyas högtid ble fremført med en gallaforestilling i samband med kronprins Oscars bryllup med Josefina av Leuchtenberg i 1823.

Som sekretær i Kungliga Samfundet för utgivande av handskrifter rörande Skandinaviens historia deltok han i publiseringen av samfunnets syv første skrifter.

I 1816 ble han sekretær ved Förvaltningen av Sjöärendena. Fra 1822 inngikk han i avisen Anmärkarens redaksjon der han behandlet økonomiske og statistiske spørsmål. Fra 1826 var han sekretær ved Lantbruksakademin og publiserte skrifter om økonomi og næringsliv.

Han var fra 1811 gift med Jeannetta Vilhelmina Hedmansson. Han fikk to døtre, teaterforfatterne Jeanette Charlotta (1825-1857) og Louise Elisabeth (1812-1907).

Bibliografi

Referanser

Kilder

Litteratur

Eksterne lenker
 Per Adolf Granberg, författarpresentation hos Litteraturbanken

Svenske forfattere
Personer fra Göteborg